Saarijärven Martti
Saarijärven synkillä saloilla
 Eli Martti maalla hallaisella,
 Kaiveli ojia, kynti, kylvi,
 Toivoessa Herralta tuloa;
 Niinpä naisen ynnä lapsilauman
 Elätteli otsansa hiellä.

 Kerran taasen kynti, kylvi maansa,
 Vaan keväällä kun kinokset lähti,
 Puolen laihoa pilasi tulva,
 Ja kesällä raskahat rakehet
 Kaatoi puolen päitä pellollansa,
 Syysvilu vei vielä viimeisenki.

 Silloin Martin vaimo vaikeroien
 Lausui: ”voi poloset päiviämme!
 Jo nyt kerrassaan kepin varahan
 Heitti Herra meiät mieron tielle”.

 Naista lauhutellen lausui Martti:
 ”Herra koettelepi, vaan ei heitä;
 Petäjällä jatka’ jauhojamme!
 Panen maat parempahan ojahan,
 Ehkä Herra kasvun kaunistaisi”.

 Petäjällä jatkoi jauhot nainen,
 Mies ojitti peltonsa paremmin,
 Vaihtoi vuonat siemeniksi, kylvi.
 Niin keväällä kun suli kinokset,
 Tok’ ei ottanut orasta tulva;
 Vaan kesärakehet löivät nytkin
 Puolen päitä pellolla pehuksi,
 Syysvilu pilasi viimeisetkin.

 Martin vaimo vasten rintoansa
 Löi käsiä, huusi voivotellen:
 ”Voi poloset! Jo nyt heitti Herra
 Meiät kerrassahan kuolemahan!”

 Lohutellen lausui Martti vielä:
 ”Herra koettelepi, vaan ei heitä;
 Petäjätä hanki’ viel’ enemmin!
 Kaksin kerroin laitan lannan maalle,
 Ehkä Herra kasvun kaunistaisi”.

 Petäjätä vaimo viljemmältä
 Laitti, lantoa lisäsi miesi,
 Vaihtoi lehmät siemeniksi, kylvi.
 Lähti taas lumet keväällä maasta
 Orahia tulvan ottamatta,
 Sateli rakehia kesällä
 Olenkorrenkana kaatumatta,
 Syysvilutkin kulki kieträtellen,
 Koskematta päihin kultaisihin.

 Polvillahan maassa Martti lausui:
 ”Herra koitteli, ei heittänynnä”.
 Polvillahan maassa Martin nainen:
 ”Herra koitteli, ei heittänynnä”.
 Sanoi sitte siitä nostuansa:
 ”Siepatkame sirpit, rientäkäme
 Pellolle! – Hyvästi pettuleipä!
 Rukihista leivon leivän paksun”.

 Niinpä nainen; Martti naisellensa
 ”Sit’ ei Herra heitteä luvannut,
 Ken ei toistansa hädässä heitä;
 Petäjäll’ yhä leipeä lisälle! –
 Veipä vilu viljan naapurilta”.

Lähde: Suomi: tidskrift i fosterländska ämnen 1845. Femte årgången. Finska Litteratur-Sällskapets förlag, Helsinki

Elias Lönnrot
Johan Ludvig Runeberg
Runot
Suomi: tidskrift i fosterländska ämnen
1845